तुरंत प्लान-बी एक्टिवेट कर दिया; लादेन को मारते ही क्यों चिल्लाए ‘जेरोनिमो’
Osama Bin Laden Dead Mystery; Everything You Need To Know About 9/11 al-Qaeda Mastermind Osama Bin Laden यहां सवाल उठता है कि क्या ये हेलीकॉप्टर पाकिस्तान के राडार पर नहीं आए? दरअसल, पाकिस्तान के एयर डिफेंस की सारी तकनीक का फोकस भारत की तरफ था।
तारीख-1 मई 2011। समय-रात 11:30 बजे। अफगानिस्तान के जलालाबाद के एयर फील्ड से दो ब्लैक हॉक हेलिकॉप्टर्स ने पाकिस्तान की ओर उड़ान भरी। कुल 23 अमेरिकी नेवी के जवानों के साथ एक दुभाषिया अहमद और बुलेट प्रूफ जैकेट पहने बेल्जियन शेफर्ड नस्ल का कुत्ता कैरो भी था।
दोनों हेलिकॉप्टरों ने बिना रोशनी किए और कम शोर के साथ पाकिस्तान के पहाड़ों के ऊपर उड़ान भरी। रेडियो से संवाद भी कम से कम रखा गया और विमान के भीतर भी लगभग शांति का माहौल था।
उड़ने के पंद्रह मिनट के भीतर दोनों हेलिकॉप्टर पाकिस्तान की सीमा में दाखिल हो गए। उन्हें पाकिस्तान बॉर्डर से 120 मील दूर एबटाबाद शहर के एक घर में रह रहे आतंकी ओसामा बिन लादेन को खत्म करना था।
दोनों ब्लैक हॉक हेलिकॉप्टर एबटाबाद में उत्तर-पश्चिम से घुसे और लादेन के घर के ऊपर मंडराने लगे। हेलिकॉप्टर के गेट पर मार्क नाम के चीफ पेटी ऑफिसर घुटने के बल बैठे थे। पीछे करीब 11 कमांडो हाथों में दस्ताना पहने ओसामा के घर पर उतरने के लिए रस्सियां बांधकर तैयार थे। वो मार्क के निर्देशों का इंतजार कर रहे थे।
लादेन के घर के बाहर पहुंचते ही पायलट ने हेलिकॉप्टर थोड़ा नीचे किया और फिर उसे अनहोनी का अंदाजा हो गया। हेलिकॉप्टर का पिछला हिस्सा ओसामा के घर की बाहरी दीवार से जा टकराया। उसमें सवार 11 कमांडो मरते-मरते बचे। जवानों ने फौरन प्लान-बी एक्टिवेट कर दिया और अगले कुछ मिनटों में ओसामा बिन लादेन को मार गिराया।
आज इस घटना को 12 साल पूरे हो चुके हैं। भास्कर एक्सप्लेनर में हम ओसामा बिन लादेन की खोज और उसे मारने का पूरा रोचक किस्सा पेश कर रहे हैं...
बैकग्राउंडः वर्ल्ड ट्रेड सेंटर पर आतंकी हमला और ओसामा की तलाश
11 सितंबर 2001 को दुनिया के सबसे ताकतवर देश अमेरिका पर आतंकी हमला हुआ। आतंकियों ने न्यूयॉर्क में वर्ल्ड ट्रेड सेंटर पर विमान से हमला किया जिसमें तीन हजार लोगों की जान गई और अल कायदा नाम के आतंकी संगठन ने इसकी जिम्मेदारी ली। इसे दुनिया के सबसे खौफनाक आतंकी हमलों में गिना जाता है। इसका मास्टरमाइंड था ओसामा बिन लादेन और अमेरिका की सुरक्षा एजेंसियां उसकी तलाश में लग गईं।
मालूम हुआ कि ओसामा का ठिकाना अफगानिस्तान के जलालाबाद से 30 मील दूर तोरा-बोरा पहाड़ों की गुफाएं थीं। अमेरिका ने अल कायदा को निशना बनाते हुए इस इलाके में हवाई हमले शुरू कर दिए। अमेरिका B-52s नाम के बमवर्षक विमानों से रोज 20-30 बम गिरा रहा था। ग्राउंड पर CIA अफसर की गाइडेंस में अफगान फोर्स भी लादेन के अल कायदा आतंकियों पर हमला कर रही थी।
मगर CIA के हाथ लादेन नहीं लगा। वो इन हमलों के बीच अफगानिस्तान छोड़कर पाकिस्तान में दाखिल हो गया। सड़क के रास्ते जाना मौत को बुलावा देना था, लिहाजा वो पहाड़ियों के किनारे से होते हुए पाकिस्तान पहुंचा। इसका खुलासा बाद में ग्वांतानामो बे में बंद अल कायदा आतंकी ने किया। लादेन ने भी तोरा-बोरा के अपने अनुभव को 2003 में अलजजीरा टीवी पर ऑडियो टेप के जरिए शेयर किया था।
CIA लगातार खोजती रही, मगर लादेन अमेरिका के हाथ नहीं लगा। 2005 में एक अहम सुराग मिला। वो था लादेन का डाकिया। इसका नाम था अबू अहमद अल-कुवैती। CIA ने पाया कि कुवैती वही शख्स था जिसके बारे में तोरा-बोरा के गुफाओं में पकड़े गए अल कायदा के बाकी आतंकियों ने बताया था। अधिकारियों ने उसका ईमेल और फोन का पता लगाया तो उसका असली नाम- शेख अल अहमद पता चला और ये भी मालूम हुआ कि वह पाकिस्तानी मूल का था।
जुलाई 2010 में अमेरिका की सुरक्षा एजेंसी ने उस शख्स द्वारा यूज किया गया सैटेलाइट फोन पकड़ा। अगस्त में यह शख्स पेशावर में दिखा और इस पर CIA ने पैनी नजर रखनी शुरू कर दी। इसका आना-जाना लादेन के घर में बना रहा, जिसकी पुष्टि अमेरिकी सैटेलाइटों ने भी की। ये सैटेलाइट्स सालों से 24 घंटे लादेन के उस घर पर नजर बनाए हुए थीं। घर की बनावट, लंबी-ऊंची दीवारें, बालकनी में भी दीवारों आदि से उनका शक गहरा होता गया।
CIA ने कैमरे और टेलीफोटो लेंस की मदद से उस घर के भीतर की आवाज को रिकॉर्ड करने की कोशिश की। पता चला कि इस घर में न तो इंटरनेट की सुविधा है, ना ही फोन की। इस घर का कूड़ा-कचरा भी बाहर नहीं जाता है। सब कुछ अंदर ही खत्म किया जाता है। यहां की रहस्यमयी स्थिति से इस बात की पुष्टि हो गई कि लादेन के यहां होने की संभवना है।
तैयारीः मारने के तीन तरीकों पर विचार किया गया
फरवरी 2011 में व्हाइट हाउस में मीटिंग का दौर शुरू हुआ। CIA ने पुष्टि कर दी कि रिकॉर्ड की गई आवाज लादेन की है। इसके बाद आगे की कार्रवाई के तीन प्रस्ताव लाए गए।
पहले दोनों प्रस्ताव में नुकसान ज्यादा था। उनसे लादेन की पहचान भी पुख्ता करना मुश्किल हो सकता था। इसलिए राष्ट्रपति ओबामा की सहमति से तीसरे प्लान को आगे बढ़ाने पर सहमति बनी और कुछ मीटिंग्स के बाद तारीख तय हुई- 2 मई 2011।
एक्शनः गिरते-पड़ते ओसामा के घर में घुसे अमेरिकी कमांडो
अफगानिस्तान से 2 अमेरिकी हेलिकॉप्टर एबटाबाद में लादेन के घर के ऊपर पहुंचे, तभी एक हेलिकॉप्टर क्रैश हो गया। CIA प्रमुख पेनेटा को दुर्घटना की सूचना अफगानिस्तान में CIA के स्टेशन चीफ एडमिरल मेक्रेवन ने दी। द न्यूयार्कर की रिपोर्ट के मुताबिक मेक्रेवन ने कहा, ’सर हमारा एक हेलिकॉप्टर क्रैश हो चुका है और इसलिए प्लान बी पर काम शुरू किया गया है। हम ऐसी स्थिति के लिए तैयार थे और जवानों को मालूम है कि उन्हें क्या करना है।’
CIA ने दो चिनूक हेलिकॉप्टर अफगानिस्तान के बॉर्डर पर तैनात कर रखा था। यह प्लान था कि किसी अनहोनी की स्थिति में इसे बुला लिया जाएगा। उसे भी सूचना दे दी गई।
क्रैश हुए हेलिकॉप्टर के चार जवान, दुभाषिया और कुत्ते कैरो को लादेन के घर के कंपाउंड में ही रोक दिया गया। कैरो खास तौर पर ट्रेंड किया गया कुत्ता था जिसे बाहरी लोगों को न घुसने देने की ट्रेनिंग दी गई थी। मार्क के साथ बाकी के छह जवान घर में घुसे। अगर हेलिकॉप्टर क्रैश नहीं होता तो ये लोग सीधे लादेन के घर की छत पर उतरते।
इधर लादेन अपने ही कैद नुमा घर में फंस चुका था। उसने सुरक्षा के लिए अपने घर की बालकनी के बाहर भी दीवार बना रखी थी। कमरे में दरवाजे लोहे के थे और खिड़कियां कम थीं। इसलिए बाहर क्या हो रहा है, यह देख पाना भी संभव नहीं था।
सेना के जवानों को लादेन के घर के भीतर क्या है, इस बारे में अंदाजा नहीं था। मार्क और उनकी टीम घर के भीतर घुसी तो थोड़ी हलचल सुनाई दी। जवान आवाज की तरफ गए और पहले तल्ले के कमरों की तलाशी ली। दूसरे तल्ले पर जाने वाली सीढ़ी को लोहे के दरवाजे से बंद कर के रखा गया था।
अमेरिकी जवानों को शक हुआ तो उन्होंने गेट पर विस्फोटक लगाकर उसे तोड़ दिया। वो ऊपर बढ़ने लगे और अचानक उन्हें लादेन का 23 साल का बेटा खालिद गर्दन टेढ़ी करके झांकता हुआ दिखा। दो जवानों ने उसे सामने से गोली मारी और वह सीढ़ियों पर लुढ़क गया।
इसके बाद तीसरे मंजिल पर जाने का रास्ता भी मिल गया, जहां ओसामा बिन लादेन का कमरा था। तीसरी मंजिल की आखिरी सीढ़ी पर नेतृत्व कर रहे जवान को वो दिखा जिसका अमेरिका को दशकों से इंतजार था।
सीढ़ियों पर अंधेरा था, मगर नाइट ग्लास पहने जवान ने देखा कि सामने एक दाढ़ी वाला लंबी कद काठी का आदमी लगभग दस फीट दूर एक कमरे के दरवाजे के भीतर से झांक रहा है। सैनिक उसकी तरफ बढ़े तो उसने झट से दरवाजा बंद कर लिया, लेकिन घबराहट में लादेन ने कुंडी नहीं लगाई। दरवाजा एक धक्के में खुल गया और कमरे के भीतर था ओसामा बिन लादेन।
कमरे के भीतर लादेन की दो पत्नियां भी मौजूद थीं। उनमें से उसकी पांचवी बीवी अमल अल फतह ने खुद को लादेन के आगे कर दिया।
लादेन के इस ऑपरेशन पर किताब लिखने वाले पीटर बर्गेन के अनुसार लादेन के बेडरूम के शेल्फ में कई एके-47 और माकारोव मशीन पिस्टल्स थीं। लादेन घबराहट में बंदूक भी नहीं उठा सका। उसकी पत्नी ने जब खुद को आगे किया तो भी लादेन ने विरोध नहीं किया। जवानों ने पहले उसकी पत्नी के टखने पर गोली मारी और वो वहीं गिर गई।’
सामने खड़ा ओसामा बिन लादेन निहत्था था। उसने सलवार कमीज पहन रखी थी और सिर पर इबादत के दौरान पहनी जाने वाली टोपी थी। सामने खड़े जवान ने उसके सीने में 5.56mm की एक गोली दाग दी। जैसे ही वह पीछे की तरफ गिरा जवान ने दूसरी गोली उसके सिर में मार दी। यह गोली ठीक उसकी बाईं आंख के ऊपर जाकर लगी। और सैनिक ने कहा- जेरोनिमो, जेरोनिमो, जेरोनिमो।
इस मिशन के शुरू होने के दौरान कुछ कोड बनाए गए थे। उसमें से एक कोड था जेरोनिमो। इसका मतलब था लादेन मिल गया। व्हाइट हाउस में अचानक से CIA की टीम को एक्शन फीड में जेरोनिमो सुनाई दिया। इसके बाद फिर एक आवाज आई "जेरोनिमो ई.के.आई.ए." यानी "दुश्मन कार्रवाई में मारा गया।"
क्लाइमैक्सः ​​​​लादेन की पहचान के लिए कमांडो शव के बगल में लेटा
गोली मारने के बाद लादेन के शव को सीढ़ियों से घसीटते हुए नीचे लाया गया। सीढ़ी पर लादेन का खून गिरता रहा। इसी बीच लादेन को मारने वाले चार जवानों ने दूसरे मंजिल की छानबीन की। हाथ में प्लास्टिक की थैलियां लेकर जो भी जरूरी चीजें मिलीं, भरना शुरू कर दिया। कमरे से फ्लैश ड्राइव, CD, DVD और कंप्यूटर हार्डवेयर इकट्ठा किया। उन्हें वह सोने के धागे से बना ओवरकोट भी मिला जो वह वीडियो बनाने के दौरान पहना करता था।
अब सारी बात यहां आकर रुक गई कि मारा गया इंसान लादेन ही था या कोई और? तय हुआ कि शिनाख्त करानी जरूरी है। इसी बीच चिनूक हेलिकॉप्टर भी आ गया। इस बार हेलिकॉप्टर में एक डॉक्टर भी था। उसने लादेन के शरीर में सुई चुभोई और DNA के लिए सैंपल निकाला। DNA के दो सैंपल निकाल कर दोनों हेलिकॉप्टरों में अलग-अलग भेजा गया।
इसके बाद क्रैश हुए ब्लैक हॉक हेलिकॉप्टर को नष्ट करना जरूरी था। पायलट ने हथौड़े से कॉकपिट के भीतर के पैनल, रेडियो और अन्य सभी चीजों को तोड़ दिया। इसके बाद उन्होंने एवियोनिक्स सिस्टम इंजन और रोटर हेड के पास विस्फोटक रखे और उसे उड़ा दिया।
इधर लादेन के शव को हेलिकॉप्टर में लादा गया। एक जवान ने तस्वीर खींचकर व्हाइट हाउस भेजी, जहां चेहरा पहचानने वाले एक्सपर्ट्स की मदद से पुरानी तस्वीर के साथ मिलान शुरू कर दिया गया।
इसके बाद लगातार चालीस मिनट तक तेज रफ्तार में उड़ते दो हेलिकॉप्टर अफगानिस्तान के जलालाबाद में लैंड कर गए। तब अमेरिका में शाम के छह बजे रहे थे और पाकिस्तान में देर रात के दो बजे थे।
साढ़े तीन घंटे के इस ऑपरेशन के बाद शिनाख्त जरूरी थी। अफगानिस्तान में CIA के सबसे बड़े अधिकारी एडमिरल मैक्रेवन ने लादेन की बॉडी देखी। उन्हें मालूम था कि लादेन की लंबाई छह फुट दो इंच थी। उनके पास कोई इंच टेप नहीं था। उन्होंने उसी कद के एक अमेरिकी सैनिक को उसके बगल में लिटाया और लादेन के होने की पुष्टि की।
इस बीच लादेन की तस्वीर की मदद से उसकी पहचान की पुष्टि हो चुकी थी। बाद में ओबामा ने जब स्क्वाड्रन कमांडर जेम्स से मुलाकात की तो उन्होंने कहा- पिछले दस सालों में जो भी तैयारी हुई थी, यह उसका रिजल्ट है।’